(Programm Għall-Azzjoni għat-Tnaqqis ta’ Piżijiet Amministrattivi fl-Unjoni Ewropea) Taqsira ta’ l-Istima ta’ l-Impatt [KUUM(2007) 23 finali SEG(2007) 84] /* SEK/2007/0085 */





[pic] | IL-KUMMISSJONI TAL-KOMUNITAJIET EWROPEJ | Brussel 24.1.2007 SEG(2007) 85i DOKUMENT TA’ ĦIDMA MILL-PERSUNAL TAL-KUMMISSJONI Dokument li jakkumpanja il- KOMUNIKAZZJONI MILL-KUMMISSJONI LILL-KUNSILL, IL-PARLAMENT EWROPEW, IL-KUMITAT EKONOMIKU U SOĊJALI EWROPEW U L-KUMITAT TAR-REĠJUNI (Programm Għall-Azzjoni għat-Tnaqqis ta’ Piżijiet Amministrattivi fl-Unjoni Ewropea) Taqsira ta’ l-Istima ta’ l-Impatt [KUUM(2007) 23 finaliSEG(2007) 84] DOKUMENT TA’ ĦIDMA MILL-PERSUNAL TAL-KUMMISSJONI Stima ta’ l-Impatt li takkumpanja l-"Programm għall-Azzjoni għat-Tnaqqis ta’ Piżijiet Amministrattivi fl-Unjoni Ewropea " Taqsira Eżekuttiva Għan ewlieni ta’ l-istrateġija ta’ Liżbona għat-tkabbir u l-impjiegi hu t-titjib tal-kompetittività internazzjonali ta’ l-UE. Ir-Regolamentazzjoni Aħjar (BR) kienet identifikata bħala kontributur ewlieni lejn il-kisba ta’ dan l-għan. It-tnaqqis tal-piż amministrattiv (AB), ġieli msejjaħ l-ispejjeż burokratiċi, hu wieħed mill-komponenti kruċjali li bih ambjent li jwassal għal aktar kummerċ jista’ jitwaqqaf, mingħajr ma jitbaxxa l-livell ta’ politiki eżistenti jew l-ambizzjoni ta’ politiki ġodda fil-qasam tal-ħarsien ta’ l-ambjent, tal-konsumatur jew tas-saħħa. Din l-Istima ta’ l-Impatt takkumpanja l-Komunikazzjoni mill-Kummissjoni dwar il-" Programm għall-Azzjoni għat-Tnaqqis ta’ Piżijiet Amministrattivi fl-Unjoni Ewropea . L-għan ta’ din l-IA hu li tidentifika l-mod l-aktar effiċjenti u effettiv għat-tnaqqis ta' l-AB. L-iskop tagħha ma jinkludix analiżi ta’ l-implikazzjonijiet ta’ miżuri ta’ tnaqqis ta’ l-AB individwali. Tali analiżi, jekk meħtieġa, tkun trid titwettaq fuq bażi ta’ każ b’każ. It-tweġiba għal kompetizzjoni dejjem akbar minn ekonomiji b’pagi baxxi fl-Ażja u bandiet oħra tissejjes fuq it-tmexxija ’il quddiem tal-kompetittività u l-produttività u l-produzzjoni għolja tal-valur miżjud. It-titjib ta’ l-ambjent regolatorju tan-negozju hu mod kif tista’ tittejjeb il-kompetittività. Bosta ħtiġijijiet ta’ piż amministrattiv jissodisfaw rwol utli ħafna u jinħtieġu minn awtoritajiet pubbliċi sabiex jimplimentaw b’suċċess politiki pubbliċi u/jew jiġbru tagħrif. Madankollu, huwa fin-natura tal-ħtiġijiet ta’ piż amministrattiv li l-ewwel impatt dirett tagħhom fuq l-attività tan-negozju jkun wieħed negattiv, peress li l-impjegati jridu jaħlu l-ħin jimlew formoli u ħwejjeġ simili minflok ikunu produttivi fis-sens li jżidu fil-produzzjoni tal-kumpanija. Problema għall-ekonomija titqajjem jekk dawn ikunu implimentati b’mod ineffiċjenti jew jekk ikunu saru żejda iżda ma tneħħewx, jiġifieri li jfixklu bla użu l-attività tan-negozju. Il-Programm għal Azzjoni jikkonċerna dawn ir-rekwiżiti. Studji mwettqa mill-Uffiċċju Ċentrali tal-Pjanifikazzjoni (CPB) ta’ l-Olanda indikaw li l-piż amministrattiv bħala proporzjoni tal-PGD ivarja minn 6.8% fil-Greċja, l-Ungerija u l-Istati Baltiċi għal 1.5% fir-Renju Unit u fl-Iżvezja. U dan bl-ebda mod ma jfisser li dan il-piż hu ġeneralment inqas f’dawn il-pajjiżi li jibbenefikaw minn livelli ta’ PGD ogħla. Barra minn hekk, għal grupp ta’ pajjiżi bi standards ta’ leġiżlazzjoni li għadhom relattivament armonizzati, dawn id-differenzi jqajmu kwistjonijiet dwar l-ineffiċjenzi u l-implimentazzjoni. Il-piż amministrattiv eżistenti hu riżultat tal-leġiżlazzjoni fuq livell ta’ l-UE u fuq livell nazzjonali u reġjonali, u għaldaqstant xi ħaġa li teħtieġ li tiġi ttrattata mqar parzjalment u fejn possibbli fuq livell Komunitarju. L-għan ewlieni tat-tnaqqis ta’ l-AB hu li tingħata għajnuna lill-kompetittività ta’ l-UE bil-kontribut ta’ trawwim ta’ ambjent regolatorju aħjar filwaqt li ċ-ċittadini u l-ambjent jissoktaw jiġu mħarsa. Dan għandu jinkiseb permezz ta’ tnaqqis ta’ l-AB b’25% mill-Kummissjoni f’kooperazzjoni ma’ l-Istati Membri u l-ko-leġiżlaturi tul perjodu ta’ ħames snin sa l-2012. Peress li r-riżorsi disponibbli sabiex iwettqu dan it-tnaqqis (EUR 20m) huma limitati, għan kumplimentari hu li tiġi żgurata l-effiċjenza u l-effettività f’termini ta’ nefqa. L-għan tat-tnaqqis ta’ l-AB ma jinvolvix tnaqqis tar-rekwiżiti ta' rappurtar jew IOs li jipproduċu tagħrif utli u importanti għal min jiddeċiedi l-politika u l-partijiet terzi. L-għan hu pjuttost l-identifikazzjoni ta’ dawk ir-rekwiżiti li skadew u s-sejba ta’ modi kif l-utenti jiġu pprovduti b’rekwiżiti ta’ rappurtar b’mod aktar effiċjenti bit-tagħrif li jeħtieġu. L-IA jipprovdi evidenza msejsa fuq esperjenza mill-Istati Membri li diġà wettqu eżerċizzji ta’ valutazzjoni (id-Danimarka, l-Olanda, ir-Renju Unit u r-Repubblika Ċeka) u l-mudell ekonomiku li jissuġerixxi li l-qligħ probabbli minn tnaqqis ta’ 25% mill-Piż Amministrattiv jista’ jkun sostanzjali f’termini tal-PGD u l-impjiegi. Studji varji minn mudelli ekonomiċi differenti jindikaw tkabbiriet potenzjali fil-livell tal-PGD minn tnaqqis ta’ 25% ta’ l-AB ta’ bejn 1.4 sa 1.8% tal-PGD. Fejn tqiesu l-effetti fuq l-impjiegi, kien hemm indikazzjoni li l-impatt fuq l-impjiegi se jkun pożittiv sakemm ikunu permessi żidiet fil-kompetizzjoni. Gelauff u Lejour (2006)[1] ikkalkulaw li tnaqqis ta’ 25% tal-piżijiet amministrattivi jista’ jwassal eventwalment għal żieda fil-livell tal-PGD sa 1.4%. Huma jissoponu li l-piż amministrattiv hu magħmul fil-biċċa l-kbira minn pagi, li jfisser li t-tnaqqis ta’ dan (l-AB) iwassal għal żieda fl-effiċjenza tax-xogħol u b’hekk il-produttività. Kalkoli interni tal-Kummissjoni msejsa fuq l-istess metodoloġija u l-istess mudell, jiġifieri l-mudell ta’ bilanċ ġenerali WORLDSCAN, iżda b’xi bidliet magħmula għas-supponimenti implikati jipproduċu riżultat simili. Mudell ieħor imsejjes fuq l-ekonometrika msejjaħ QUEST jissuġġerixxi li l-PGD jista’ jiżdied sa 1.8%. Dan il-mudell jqis l-effetti fuq l-impjiegi, u jbassar li kieku wieħed jippermetti li impriżi ġodda jidħlu fis-suq minħabba iktar qligħ ikun hemm impatt pożittiv fuq l-impjiegi. Barra minn hekk, analiżi speċifika għas-settur fuq l-impatti probabbli fuq l-ekonomija mid-Danimarka wkoll tindika benefiċċji sinifikanti. Peress li t-tnaqqis hu mmirat lejn rekwiżiti ta’ rappurtar żejda, m’hemm l-ebda impatti negattivi mistennija fis-sfera ambjentali jew soċjali. Tabilħaqq, rekwiżiti li jiċċarraw jistgħu anke jipproduċu benefiċċji permezz ta’ żieda fil-konformità. Barra minn hekk, peress li l-analiżi ta' l-impatt trid titwettaq meta jsiru l-proposti ta’ tnaqqis konkreti, meta dawn jeżistu, kwalunkwe impatt negattiv, li mhux probabbli, jiġi identifikat sa dak iż-żmien. L-IA tistudja erba’ għażliet u tipprovdi analiżi dettaljata dwar l-implikazzjonijiet pożittivi u negattivi tagħhom. L-għażla 1 (l-għażla bażika) tħalli l-affarijiet kif inhuma. L-għażla 2 tqis azzjoni mill-Istati Membri biss meta l-Kummissjoni tieħu l-impenn li tgħin lill-Istati Membri meta tkun imsejħa tagħmel dan. It-tielet għażla tipprevedi li l-Kummissjoni timmira fuq il-parti tal-piż amministrattiv li għallinqas parzjalment joriġina mil-livell Komunitarju u f’oqsma ta’ prijorità magħżula. L-aħħar għażla tikkonċerna l-mira tal-Kummissjoni fuq il-piż amministrattiv kollu, joriġinax mill-UE, jew minn obbligi internazzjonali fuq livell nazzjonali/reġjonali. L-erba’ għażliet jaf iwasslu għal tnaqqis tal-piż amministrattiv iżda nstab li l-għażla 3 taf tiggarantixxi tnaqqis, li jista’ jitkejjel, veru u malajr ma’ l-UE. L-għażla bażika tipprevedi tip ta’ tnaqqis tal-piż amministrattiv hekk kif aktar u aktar Stati Membri jniedu l-miżuri nazzjonali u l-programmi ta’ tnaqqis tagħhom. Madankollu, dan it-tnaqqis jaf jixxekkel mill-fatt li l-involviment fuq livell ta’ l-UE hu kruċjali għal garanzija ta’ l-aħjar riżultati peress li parti mill-piż hu mnissel mil-leġiżlazzjoni Komunitarja. Din l-għażla ovvjament tiffranka lill-Kummissjoni l-EUR 20m li se tonfoq fuq l-eżerċizzju. Madankollu, fid-dawl tal-benefiċċji pożittivi probabbli msemmija hawn fuq, dan l-investiment ikun iġġustifikat bis-sħiħ. L-għażla 2 twassal ukoll għal tfaddil tar-riżorsi għall-Kummissjoni iżda hemm tħassib dwar il-komparabilità jekk kull Stat Membru jniedi l-pjan ta’ valutazzjoni proprju tiegħu xi ftit jew wisq b’mod iżolat u dwar kif jiġi żgurat involviment effettiv u effiċjenti fuq livell ta’ l-UE għal-leġiżlazzjoni Komunitarja. Barra minn hekk, hu probabbli li din l-għażla ma tiffranka l-ebda riżorsi meta jingħaqdu l-implikazzjonijiet tar-riżorsi għall-Istati Membri kollha. L-għażla 4 mill-banda l-oħra tkun spiża kbira għall-Kummissjoni, li barra minn hekk lanqas ma tinsab fl-aħjar pożizzjoni li tivvaluta u tidentifika l-parti tal-piż amministrattiv li titnissel mil-leġiżlazzjoni nazzjonali jew reġjonali. Approċċ immirat imsejjes fuq ċerti oqsma ta’ prijorità mhux possibbli u hemm dubju kbir b'kunsiderazzjoni għall-benefiċċji marġinali li se jipproduċi. Skond l-Għażla 3, ir-Regolamenti u d-Direttivi u l-obbligi ta’ tagħrif (IOs) li jitnisslu mill-implimentazzjoni tagħhom huma t-tir tal-programm ta’ tnaqqis ta’ l-AB tal-Kummissjoni u biss f’ċerti oqsma ta’ prijorità. L-oqsma ta’ prijorità magħżula huma identifikati fuq il-bażi tad- data disponibbli mill-erba’ Stati Membri li diġà wettqu l-miżuri tagħhom. Din id- data tissuġġerixxi li numru relattivament żgħir ta’ oqsma ta’ prijorità jaqbżu sew il-75% ta’ l-AB assoċjat mal-leġiżlazzjoni Komunitarja. Il-Kummissjoni se tidentifika l-IOs kollha li jitnisslu mil-leġiżlazzjoni fuq livell ta’ l-UE fl-oqsma ta’ prijorità u se tivvaluta l-piżijiet f’dawn l-oqsma. L-Istati Membri jistgħu jikkonċentraw fuq il-parti li hi riżultat ta’ leġiżlazzjoni nazzjonali "pura". Il-Kummissjoni se taħdem ma’ l-Istati Membri fejn tinħtieġ azzjoni konġunta, b’mod partikolari rigward it-traspożizzjoni nazzjonali u l-miżuri ta’ implimentazzjoni li se jiġu vvalutati tul l-eżerċizzju mmexxi mill-Kummissjoni fl-oqsma ta’ prijorità. Il-vantaġġ ta’ dan l-approċċ hu li jiffoka fuq il-valutazzjoni fl-oqsma fejn hemm sinerġiji ċari u b’hekk iħaffef potenzjalment il-proċess b’mod sinifikanti u jnaqqas il-ħin li jittieħed sabiex jitneħħew rekwiżiti ta’ rappurtar żejda. Dan l-approċċ jeħles riżorsi u jippermetti lill-Istati Membri sabiex jikkonċentraw fuq il-leġiżlazzjoni nazzjonali proprja tagħhom. L-identifikazzjoni tal-partijiet tal-leġiżlazzjoni li jipproduċu rekwiżiti ta’ rappurtar tista’ titwettaq mill-Kummissjoni bl-għajnuna tal-konsulenti u f’konsultazzjoni ma’ l-Istati Membri. Il-valutazzjoni attwali se titwettaq minn konsulenti esterni li jaħdmu għall-Kummissjoni fuq il-bażi ta’ metodoloġija miftiehma li tfasslet fuq l-għadd ta’ esperjenzi u tagħrif disponibbli mill-Istati Membri li diġà wettqu l-valutazzjonijiet tagħhom. Dak it-tagħrif jippermetti lill-Kummissjoni biex tidentifika l-oqsma ta’ politika fejn l-AB għandha rwol partikolari, u b’hekk tagħti lill-Kummissjoni l-opportunità sabiex ma tibdiex mill-bidu nett u sabiex tikkonċentra r-riżorsi fuq dawn l-oqsma li jwiegħdu li jipprovdu l-aktar benefiċċji sinifikanti. Din l-għażla ssolvi wkoll il-kwistjonijiet ta’ komparabilità bejn id- databases ta’ valutazzjoni differenti, billi tiżgura armonizzazzjoni sħiħa rigward il-leġiżlazzjoni derivata ta’ l-UE u l-AB li tipproduċi iżda li tikkonċerna wkoll il-valutazzjoni ta’ l-AB li jitnissel mil-leġiżlazzjoni nazzjonali. Billi tidentifika l-IO ċentralment, huwa żgurat li huma identifikati bl-użu ta’ l-istess kriterji għall-Istati Membri kollha. Se tarmonizza wkoll il-mod kif l-IOs jingħataw fid-direttivi. Li kieku l-identifikazzjoni ssir fuq livell nazzjonali għall-miżuri ta’ implimentazzjoni tad-direttivi, allura jista’ jkun hemm diverġenza fil-mod kif jingħataw l-IOs (jekk hux lil-leġiżlazzjoni tal-KE jew lill-miżura ta’ traspożizzjoni nazzjonali). Għadd kbir ta’ tagħrif hu disponibbli mill-pajjiżi li diġà wettqu l-valutazzjonijiet ta’ bażi tagħhom. Mill-proġett pilota li ssejjes b’mod estensiv fuq il-valutazzjonijiet imwettqa fid-Danimarka, l-Olanda, ir-Renju Unit u r-Repubblika Ċeka, hu magħruf li l-ispejjeż saru minħabba numru limitat ta’ obbligi ta’ tagħrif. Skond il-proġett pilota, jidher li hemm konċentrazzjoni rilevanti ta’ l-ispejjeż f’numru limitat ta’ oqsma ta’ politika. Fid-Danimarka, il-biċċiet tal-leġiżlazzjoni, li jinsabu fl-ewwel għaxra bħala li għandhom l-aktar piż f’kull ministeru, jikkostitwixxu 89.2% tal-piżjiet totali. Id- data Olandiża u tar-Renju Unit ssostni din l-evidenza ta’ konċentrazzjoni partikolarment għolja. Dan ifisser li jkun sensibbli, għallinqas fl-ewwel eżerċizzju ta’ valutazzjoni madwar l-UE, li tingħata prijorità u li jitqiesu dawk l-oqsma ta’ valutazzjoni li jidhru, mill-eżerċizzju ta’ valutazzjoni nazzjonali attwali u fuq il-bażi ta’ tagħrif ieħor, li għandhom l-aktar piż. B’hekk, l-oqsma ta’ prijorità (ara l-Anness II) li jikkonċernaw il-leġiżlazzjoni ta’ l-UE ġew identifikati fuq il-bażi tas-sejbiet ta’ dan il-proġett pilota li tlesta f’Ottubru 2006, tal-kontributi tal-partijiet interessati lill-programm ta’ simplifikazzjoni li għaddej bħalissa u r-riżultati tal-konsultazzjoni mnedija mill-karta ta’ ħidma tal-Kummissjoni adottata fl-14 ta’ Novembru. L-eżerċizzju ta’ valutazzjoni l-kbir tal-Kummissjoni se jibda fir-Rebbiegħa ta’ l-2007 u jikkonkludi fir-raba' trimestru ta’ l-2008. L-eżerċizzju se jidentifika wkoll l-għażliet ta’ tnaqqis ta’ l-AB possibbli u jirrapporta perjodikament dwar ir-riżultati. Sabiex issir valutazzjoni ta’ jekk dawn il-miri ġewx issodisfatti, se titwettaq valutazzjoni perjodika ta’ l-AB jew kalkoli tat-tnaqqis tiegħu mill-punt ta’ tluq. Ir-rappurtar se jitwettaq permezz ta’ programm ta’ simplifikazzjoni li għaddej bħalissa li diġà fih numru ta’ proposti importanti biex jitnaqqsu l-piżijiet amministrattivi, f’kapitlu separat. Sakemm il-parteċipanti kollha jkunu involuti sabiex jiksbu riżultati, jiġifieri l-istituzzjonijiet fuq livell ta’ l-UE u l-Istati Membri, il-Kunsill Ewropew tar-Rebbiegħa ta’ l-2012 se jkun kapaċi jieħu nota u jikkonkludi dan l-eżerċizzju. [1] Gelauff, G.M.M. u A.M. Lejour (2006). Ħames punti kruċjali ta' Liżbona: L-impatt ekonomiku biex jintlaħqu dawn il-miri. Dokument CPB 104. CPB, The Hague mħejji għad-DĠ ENTR.